7. Què hi ha de nou en el GIMP 2.6?
| Apèndix A. La història del GIMP |

## 7. Què hi ha de nou en el GIMP 2.6?

El GIMP 2.6 és un important llançament des del punt de vista dels desenvolupadors. Hi ha canvis en la interfície d'usuari per a fer front a algunes queixes rebudes sovint, i hi ha un intent d'integració del GEGL, la biblioteca de processament d'imatges basada en grafs. Això permetrà una edició no destructiva i processament d'imatges de gran profunditat de bits (alta resolució) en el GIMP.

Interfície d'usuari

Eliminada la barra de la caixa d'eines

  La barra de la caixa d'eines s'ha llevat i s'ha combinat amb la barra de menú de la finestra d'imatge. Per a fer això s'ha introduït una finestra anomenada finestra d'imatge buida. Conté la barra de menú i manté la instància de l'aplicació viva quan no hi ha imatges obertes. També actua com un punt de destinació d'arrossegar i deixar anar. Quan s'obre la primera imatge la finestra d'imatge buida es transforma en una finestra d'imatge normal, i quan es tanca l'última imatge, aquesta imatge es converteix en la finestra d'imatge buida.

  Figura A.5. Nova aparença de la finestra d'imatge en el GIMP 2.6

La caixa d'eines i els acobladors són finestres flotants

  Quan la finestra d'imatge buida actua com una finestra principal, la caixa d'eines i les finestres acobladores són ara finestres flotants més que finestres principals. Això permet als gestors de finestres treballar millor amb les finestres del GIMP, incloent-hi ometre la caixa d'eines i els acobladors de la barra de tasques i assegurar que la caixa d'eines i els acobladors sempre estan damunt de les finestres d'imatge.

Habilitat de desplaçar més enllà de la vora de la imatge

  El diàleg de navegació ara permet desplaçar-se més enllà de la vora de la imatge; així que ja no és un problema usar un pinzell en la vora d'una imatge que omple tota la finestra de visualització. També, si una finestra flotant cobreix la imatge, podeu desplaçar la imatge per a veure o editar la porció coberta per la finestra flotant.

  Figura A.6. Desplaçar més enllà de les vores

Canvis menors

  - El menú Diàlegs ara es diu Finestres.

  - Es manté una llista d'acobladors tancats recentment i permet reobrir-los.

  - Obrir imatges en instàncies ja obertes del GIMP funciona millor en Windows.

  - Ara podeu introduir el percentatge d'ampliació de la imatge directament en la barra d'estat.

  - S'ha afegit la possibilitat d'usar l'ajuda en línia en lloc d'un paquet d'ajuda del GIMP instal·lat localment.

  - Es poden bloquejar les pestanyes en els acobladors per a prevenir moviments accidentals.

Eines, filtres i connectors

Eina de Selecció lliure millorada

  S'ha millorat l'eina de selecció lliure per a permetre seleccions poligonals. També permet barrejar segments lliures amb segments poligonals, editar els segments existents, aplicar angles limitats a segments, i per descomptat les operacions d'eina de selecció normal com ara afegir i sostreure. Tot junt fa de l'eina Selecció lliure una eina de selecció molt versàtil, poderosa i fàcil d'usar.

  Figura A.7. Selecció poligonal

Dinàmiques del pinzell

  Les dinàmiques del pinzell usen una dinàmica d'entrada com ara pressió, velocitat o aleatori, per a modificar els paràmetres del pinzell com ara opacitat, duresa, mida o color; cada pinzell admet mida i opacitat, la majoria n'admet més. Velocitat i aleatorietat s'usen amb el ratolí. L'eina Tinta, que admet velocitat, s'ha revisat per a manejar millor la pintura d'acord amb la velocitat.

  Figura A.8. Dinàmiques del pinzell

  Les dinàmiques de pinzell tenen activada una nova característica per a traçar camins. Hi ha una caixa sota l'opció de l'«eina pintura», per a emular les dinàmiques del pinzell si traceu amb una eina de pintura. El que això significa és que quan el vostre traç es pinta, el GIMP diu al pinzell que la pressió i la velocitat varien al llarg del traç. La pressió comença de zero, puja fins a la pressió màxima, i de nou baixa fins a zero. La velocitat comença en zero i puja fins a la màxima velocitat al final del traç.

Canvis menors

  - S'hi ha afegit una caixa contenidora per a l'eina Text, que permet l'embolcall automàtic del text dins de la caixa contenidora.

    Figura A.9. Caixa contenidora de l'eina Text

  - Nanses de desplaçament externes per a les eines en forma de rectangle, com l'eina Escapça i la Selecció rectangular, quan el rectangle és estret.

    Figura A.10. Nanses del rectangle

  - S'afegeixen restriccions de moviment per a l'eina Mou.

  - S'ha millorat el suavitzador de les eines de pintura.

  - El centre dels rectangles es marca mentre es mouen, i s'ajusta a la quadrícula i als regles.

  - Es permet ajustar la mida del pinzell en l'eina Taca amb el dit.

  - S'hi ha afegit la capacitat de desar valors predefinits en totes les eines de color per als ajustos de color que useu sovint.

  - Es permet transferir opcions de configuració de Brillantor-contrast a Nivells, i de Nivells a Corbes.

  - Es permet el canvi d'opacitat en les previsualitzacions de les eines de transformació.

  - El connector de Captura de pantalla ara té la capacitat de capturar el punter del ratolí (usant Xfixes).

  - Es mostra la relació d'aspecte dels rectangles de les eines Escapça i Selecció rectangular en la barra d'estat.

  - S'ha afegit la previsualització en el llenç a l'eina Dessatura.

  - S'ha ampliat el connector Flama amb 22 variacions noves.

  - En les carpetes de fitxers de dades com ara les carpetes de pinzells se cerquen fitxers de manera recursiva.

  - S'ha reemplaçat el connector per a importar PSD amb una versió reescrita que fa el que feia la versió antiga més algunes altres coses, per exemple llegir els perfils de color ICC.

  - Diverses visualitzacions usen la biblioteca Cairo.

    Figura A.11. Comparació de la visualització 2.6 i 2.4

Sota el capó

GEGL

  S'han fet progressos cap a l'edició del GIMP amb gran profunditat de bits i no destructiva. La major part de les operacions de color en el GIMP s'han portat a la potent biblioteca de processament d'imatges gràfiques GEGL [GEGL], i això vol dir que el processament intern es fa en 32 bits de coma flotant de llum lineal RGBA. Per defecte, encara s'utilitzen els camins del codi de 8 bits, però l'usuari curiós pot activar l'ús del GEGL per a les operacions de color amb «Colors / Utilitzeu el GEGL».

  A més de portar les operacions de color a GEGL, s'hi ha afegit una operació GEGL experimental, que està en el menú Eines. Permet l'aplicació d'operacions GEGL a una imatge i dona previsualitzacions dels resultats en el llenç. La captura de pantalla següent mostra això per a una difuminació gaussiana.

  Figura A.12. Operació GEGL

Canvis menors

  Molts ginys s'han adaptat per a usar la biblioteca de gràfics 2D Cairo [CAIRO] per a dibuixar. Consulteu aquesta comparació per a veure un exemple de la millora.

Miscel·lània

Desenvolupament de connectors

  També hi ha coses noves que pot gaudir un desenvolupador de connectors. Per exemple, ara els procediments poden donar una descripció detallada de l'error en cas d'error, i aquest es pot transmetre a l'usuari.

  El GIMP 2.6 també millora més les seves capacitats de programació. En particular ara hi ha una API més rica per a la creació i manipulació de capes de text. Aquí hi ha una llista dels símbols nous en GIMP 2.6: [GIMP-NEWSYM26].

Compatibilitat cap enrere

  Alguns scripts antics no es podien usar amb el GIMP-2.4. Això s'ha millorat i en el 2.6 haurien de funcionar scripts del 2.0 i 2.2.

Problemes coneguts

  - La finestra flotant de consells se sap que actualment només funciona bé en l'entorn de l'escriptori GNOME de Linux i en el Windows a partir del GIMP 2.6.1.

  - L'ús de l'eina Text actualment no és una experiència òptima. Fer que funcioni millor és un objectiu del GIMP 2.8.

  - Si compileu el GIMP i la vostra plataforma no suporta els fitxers virtuals GVfs, us caldrà passar explícitament `--without-gvfs` a l'ordre configure; si no, l'obertura de fitxers remots no funcionarà correctament.

6. Què hi ha de nou en el GIMP 2.4? |  | 8. Novetats del GIMP 2.8

Report a bug in GIMP Report a documentation error