Capítol 1. Introducció
| Part I. Primers passos |

## Capítol 1. Introducció

## 1. Benvingut al GIMP

El GIMP és una eina multiplataforma per crear i editar imatges de tot tipus. El GIMP és un acrònim del Programa de manipulació d'imatges GNU.

El GIMP té moltes capacitats. Es pot usar com un senzill programa de pintura, un programa de retoc fotogràfic professional, una eina per crear art digital, un sistema en línia de processament per lots, un generador d'imatges per produir en sèrie, un convertidor de formats d'imatges, etc.

El GIMP és ampliable i extensible. Està dissenyat per a ampliar-se amb connectors i extensions. La interfície avançada de scripts permet automatitzar des de les tasques més simples fins als procediments més complexos de manipulació d'imatges.

Un dels punts forts del GIMP és la seva disponibilitat gratuïta des de diverses fonts per a molts sistemes operatius. Gairebé totes les distribucions de GNU / Linux inclouen el GIMP com una aplicació estàndard. El GIMP també està disponible per a altres sistemes operatius com Microsoft Windows™ o macOS™ d'Apple (Darwin). El GIMP és una aplicació de programari lliure coberta per la Llicència Pública General versió 3 [GPL]. La GPL ofereix als usuaris la llibertat d'accedir i modificar el codi font amb què es construeixen els programes.

### 1.1. Autors

La primera versió del GIMP va ser escrita per Peter Mattis i Spencer Kimball. Al llarg dels anys, molts altres desenvolupadors hi han contribuït ajudant amb el desenvolupament, proves, suport, traducció i redacció de documentació. Actualment, Mitch Natterer i Jehan Pagès i la resta de membres de l'equip GIMP estan orquestrant els llançaments del GIMP.

### 1.2. El sistema d'ajuda del GIMP

L'equip de documentació del GIMP proporciona la informació que intenta ajudar-vos a entendre com utilitzar el GIMP. El manual d'usuari és una part important d'aquesta ajuda. La darrera versió sempre està disponible al lloc web de l'equip de documentació [GIMP-DOCS] en format HTML. La versió HTML també està disponible com a ajuda sensible al context (cal instal·lar-lo per separat) mentre es fa servir el GIMP, prement la tecla F1. Es pot accedir a l'ajuda d'elements específics del menú prement F1 mentre el punter del ratolí està enfocat en aquest element. Continueu llegint per començar el vostre viatge al GIMP.

### 1.3. Característiques i capacitats

La llista següent és un resum breu d'algunes de les característiques i capacitats del GIMP:

- Un assortiment complet d'eines de pintura que inclou pinzells, un llapis, un aerògraf, clonatge, etc.

- Gestió de memòria basada en mosaics, de manera que la mida de la imatge només està limitada per l'espai disponible al disc.

- Mostratge de subpíxels per a totes les eines de pintura per tal d'obtenir un antialiàsing d'alta qualitat.

- Assistència completa del canal Alfa per a treballar amb transparències.

- Capes i canals.

- Una base de dades de procediments per a cridar funcions internes del GIMP des de programes externs com ara Script-Fu.

- Capacitats avançades del llenguatge script.

- Desfer/refer múltiples (limitat només per l'espai en el disc).

- Eines de transformació com ara girar, ajustar la mida, inclinar i capgirar.

- Els formats de fitxer admesos inclouen JPEG, PNG, GIF, PSD, DDS, XPM, TIFF, TGA, MPEG, PS, PDF, PCX, BMP i molts altres.

- Eines de selecció com ara rectangle, el·lipse, forma lliure, forma difusa, Bézier i tisores intel·ligents.

- Connectors que permeten agregar fàcilment nous formats de fitxer i nous filtres d'efectes.

Part I. Primers passos |  | 2. What's new in GIMP

Report a bug in GIMP Report a documentation error