3. Desfer
| Capítol 3. Primers passos amb en Wilber |

## 3. Desfer

Gairebé tot el que podeu fer sobre una imatge en el GIMP es pot desfer. Podeu desfer l'acció més recent seleccionant Edita → Desfés des del menú de la imatge, però això es fa tan sovint que realment convé memoritzar la drecera de teclat, Ctrl+Z.

L'acció de desfer pot al seu torn desfer-se. Després d'haver desfet una acció, podeu refer-la seleccionant Edita → Refés del menú de la imatge, o usant la drecera de teclat, Ctrl+Y. Sovint és útil jutjar l'efecte d'una acció desfent-la i refent-la repetidament. Això sovint es fa molt de pressa, i no consumeix recursos extres, ni altera l'historial de desfer, així que no hi ha cap perjudici en fer-ho.

| Atenció
Si desfeu una o més accions i després opereu sobre la imatge de qualsevol manera, excepte desfent o refent, ja no serà possible refer aquestes accions: es perdran per sempre. La solució, si això us suposa un inconvenient, és duplicar la imatge i després operar sobre la còpia (no sobre l'original, perquè l'historial de desfer/refer no es copia quan es duplica una imatge).

Si us trobeu sovint desfent i refent molts passos alhora, pot ser més convenient treballar amb el diàleg de l'historial de desfer. És un diàleg acoblable que mostra un petit esborrany per a cada punt de l'historial de desfer, i permet retrocedir o avançar, cap a un cert punt, fent-hi clic.

Desfer es duu a terme específicament per a cada imatge: l'«historial de desfer» és un dels components d'una imatge. Per a aquest propòsit, el GIMP utilitza una certa quantitat de memòria per a cada imatge. Podeu personalitzar les preferències per a incrementar o reduir aquesta quantitat, utilitzant la pàgina Recursos del sistema del diàleg de preferències. Aquí hi ha dues variables importants: la quantitat mínima de nivells de desfer, que el GIMP mantindrà malgrat la quantitat de memòria que es consumeixi, i la memòria màxima per a desfer, que, si se sobrepassa, el GIMP començarà a eliminar els articles més antics de l'historial de desfer.

| Nota
Si bé l'historial de desfer és un component de la imatge, no es desa quan deseu la imatge amb el format nadiu del GIMP, XCF, que preserva totes les altres propietats de la imatge. Quan la imatge es torna a obrir, té un historial de desfer buit.

La implementació de desfer en el GIMP és prou sofisticada. Moltes de les operacions requereixen molt poca memòria de desfer (per exemple, canviar la visibilitat a una capa), així que podeu efectuar seqüències llargues d'aquestes abans que es comencin a eliminar de l'historial de desfer. Algunes operacions (canviar la visibilitat a una capa és de nou un bon exemple) són comprimides, i per això efectuar-les diverses vegades produeix un sol punt en l'historial de desfer. No obstant això, hi ha altres operacions que poden consumir una gran quantitat de memòria de desfer. La majoria dels filtres estan implementats per connectors, i el GIMP no té una manera eficient de saber què ha canviat. Pel que l'única forma d'implementar l'operació desfer és memoritzant el contingut complet de la capa afectada abans i després de l'operació. Podríeu efectuar només unes quantes operacions d'aquestes abans que es comencin a eliminar de l'historial de desfer.

### 3.1. Accions que no es poden desfer

La major part de les accions que alteren una imatge es poden desfer. Les accions que no l'alteren en general no es poden desfer. Exemples d'aquestes són operacions com ara desar la imatge en un fitxer, duplicar la imatge, copiar part de la imatge al porta-retalls, etc. També inclou la major part de les accions que afecten la visualització de la imatge sense alterar-ne les dades. L'exemple més rellevant és l'ampliació. No obstant això, hi ha excepcions: activar i desactivar la Màscara ràpida pot desfer-se, malgrat que no altera les dades de la imatge.

Hi ha unes poques accions importants que alteren una imatge però no poden desfer-se:

Tancar la imatge

  L'historial de desfer és un component de la imatge, així que quan una imatge es tanca i tots els seus recursos són alliberats, l'historial desapareix. Per això, llevat que la imatge no hagi estat modificada des de l'última vegada que va ser desada, el GIMP sempre us demana que confirmeu si realment voleu tancar-la.

Revertir la imatge

  «Revertir» significa recarregar la imatge del fitxer. El GIMP, en realitat, implementa això tancant la imatge i creant-ne una de nova, així que, com a conseqüència, es perd l'historial de desfer. Per això, si la imatge no va ser desada, el GIMP demana que confirmeu que realment voleu revertir la imatge a l'estat anterior.

«Porcions» d'accions

  Algunes eines requereixen dur a terme una sèrie complexa de manipulacions abans que facin efecte, però només permet desfer l'acció sencera en comptes dels elements individuals. Per exemple, les tisores intel·ligents requereixen crear un camí tancat fent clic en múltiples punts de la imatge, i fer clic dins del camí per crear una selecció. No es poden desfer les pulsacions individualment: si es desfà després d'acabar, es torna al punt inicial. Un altre exemple: quan treballeu amb l'eina Text, no podeu desfer cada caràcter individualment, ni els canvis d'estil de lletra, etc. Desfer, després d'acabar, esborra la capa de text creada.

Els filtres i altres accions efectuades per connectors o scripts, es poden desfer igual que les accions implementades dins del GIMP, però requereixen que feu un ús correcte de les funcions de desfer del GIMP. Si el codi no és correcte, un connector pot corrompre l'historial de desfer, no sols en els seus propis canvis, sinó en les accions prèvies, que ja no es podran desfer. Els connectors i els scripts que es distribueixen amb el GIMP estan configurats correctament, però òbviament no hi ha cap garantia per als que s'obtinguin d'altres fonts. Fins i tot quan el codi és correcte, cancel·lar un connector mentre s'està executant pot corrompre l'historial de desfer, així que és millor no fer-ho, tret que, accidentalment, s'hagi fet alguna cosa que pugui tenir conseqüències molt perjudicials.

2.3. Diàlegs i acobladors |  | 4. Tasques habituals

Report a bug in GIMP Report a documentation error